Správa Komisie Európskemu parlamentu a Rade o výdavkoch EPZF Systém včasného varovania č. 12/2007 /* SEK/2008/0101 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 28.1.2008 SEK(2008) 101 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 12/2007 OBSAH 1. ÚVOD 3 2. VIAZANÉ PROSTRIEDKY 3 3. FOND NA REšTRUKTURALIZÁCIU V SEKTORE CUKRU 4 4. PRIPOMIENKY K PLNENIU ROZPOčTU ZA ROK 2007 4 5. ZÁVERY 6 1. ÚVOD Očakáva sa, že predbežné plnenie rozpočtu za rozpočtový rok 2007 (16. október 2006 až 15. október 2007) bude predstavovať 42 139,8 miliónov EUR, t.j. 98,7 % z pôvodne pridelených rozpočtových prostriedkov. Táto čiastka zahŕňa položky spätne získané od členských štátov na základe opráv pri zúčtovaní účtov EPZF, ako aj pozastavenia a zníženia ich mesačných úhrad uložených v priebehu roka. Táto čiastka zahŕňa aj odhad výdavkov, ktoré stále môžu Komisii priamo vzniknúť do 31. decembra 2007. Toto predbežné plnenie rozpočtu, podrobne uvedené v priloženej tabuľke, vykazuje nevyčerpanie celkom približne -571,9 milióna EUR v porovnaní s pôvodne pridelenými rozpočtovými prostriedkami. 2. VIAZANÉ PROSTRIEDKY Na základe ustanovení článku 34 nového nariadenia (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z poplatkov za mlieko určujú za pridelené príjmy na financovanie výdavkov EPZF. V čase zostavovania rozpočtu na rok 2007 sa vykonal odhad týchto viazaných prostriedkov a tento odhad sa zohľadnil, keď rozpočtový orgán schválil rozpočtové prostriedky na rok 2007. Konkrétne: - príjmy z poplatkov za mlieko sa odhadovali na 349,0 milióna EUR a zohľadnili sa znížením rozpočtových prostriedkov požadovaných pre sektor mlieka a mliečnych výrobkov, ktorému rozpočtový orgán priznal čiastku 587,0 milióna EUR; - príjmy zo spätne získaných čiastok z dodržiavania vyrovnanosti účtov a z nezrovnalostí sa odhadovali na 568,0 milióna EUR, resp. 70,0 milióna EUR. Celková čiastka 638,0 milióna EUR sa zohľadnila znížením rozpočtových prostriedkov požadovaných pre režim jednotnej platby, ktorému rozpočtový orgán priznal čiastku 27 918,0 milióna EUR. V tabuľke v prílohe sa uvádza plnenie účtu viazaných prostriedkov, na ktorom sa v priebehu rozpočtového roka zhromaždila čiastka 1 159,7 milióna EUR. Konkrétne: - z poplatkov za mlieko sa vybrala čiastka približne 362,7 milióna EUR oproti počiatočným odhadom 349,0 milióna EUR, - spätne získané čiastky z dodržiavania vyrovnanosti účtov predstavovali približne 557,8 milióna EUR oproti počiatočným odhadom 568,0 milióna EUR, a - príjmy z nezrovnalostí predstavovali približne 239,3 milióna EUR oproti počiatočným odhadom 70,0 milióna EUR. Podľa uplatniteľných pravidiel možno tieto príjmy použiť, čiastočne alebo celkovo, na financovanie výdavkov EPZF, ak rozpočtové prostriedky vyčlenené rozpočtovým orgánom nie sú dostatočné na financovanie výdavkov členských štátov. V prípade, že sa časť príjmov nevyužije, táto časť sa automaticky prenesie do nasledujúceho rozpočtového roka. Vzhľadom na nevyčerpanie rozpočtových prostriedkov za rok 2007 sa celá výška týchto príjmov pripísaných do EPZF prenesie do roku 2008 a použije na financovanie očakávaných rozpočtových potrieb tohto roka. 3. FOND NA REšTRUKTURALIZÁCIU V SEKTORE CUKRU Dočasné reštrukturalizačné čiastky v sektore cukru sa považujú za viazané prostriedky určené na financovanie reštrukturalizačnej pomoci v sektore cukru a ďalších druhov pomoci, s ktorými sa počíta v reštrukturalizačnom fonde. Za hospodársky rok 2006/07 sa tieto čiastky týkajú množstevných kvót na cukor, inulínový sirup a izoglukózu pridelených hospodárskym subjektom a členské štáty ich musia získať a zaplatiť do fondu v dvoch splátkach, ktorých termíny splatnosti sú 31. marec a 30. november 2007. Do konca marca členské štáty previedli na účet viazaných prostriedkov prvú splátku na splatné čiastky určené na reštrukturalizáciu vo výške 1 287,2 milióna EUR. Na druhej strane však členské štáty v priebehu rozpočtového roka 2007 vyplatili účastníkom čiastku 551,4 milióna EUR za pomoc na reštrukturalizáciu sektora cukru, pomoc na diverzifikáciu a pomoc rafinériám cukru. Tieto platby sa financujú z vyššie uvedeného účtu viazaných prostriedkov, pričom nevyužité prostriedky vo výške 735,9 milióna EUR sa prenesú do roku 2008 na krytie platieb pre reštrukturalizačnú pomoc a iné druhy pomoci, ktoré sa v tom roku očakávajú . 4. PRIPOMIENKY K PLNENIU ROZPOčTU ZA ROK 2007 Na predbežné plnenie rozpočtu vplývalo množstvo faktorov, ktoré je možné pre najdôležitejšie oblasti načrtnúť takto: 4.1. Menové faktory Vo výdavkoch, ktoré vznikli v uvedenom období, sa zohľadňuje pohyb kurzu USD/EUR. Veľká časť vývozných náhrad za poľnohospodárske výrobky, najmä obilie a cukor, závisí od výdavkov súvisiacich s vývojom tohto paritného kurzu. V súlade s článkom 21 nariadenia (ES) č. 1290/2005 vychádzal rozpočet prijatý rozpočtovým orgánom z priemerného paritného kurzu, ktorý v období od júla do septembra 2006 dosahoval úroveň 1 EUR = 1,27 USD. Je potrebné uviesť, že v období od 1. augusta 2006 do 31. júla 2007 bol priemerný paritný kurz približne 1 EUR = 1,31 USD, teda 3,1 % nad kurzom použitým pri zostavovaní rozpočtu na rok 2007. 4.2. Trhové opatrenia (-746.8 milióna EUR) Intervencie na poľnohospodárskych trhoch vykázali nevyčerpanie rozpočtových prostriedkov vo výške -746,8 milióna EUR. Rozpočtové prostriedky na obilie, náhrady vzťahujúce sa na výrobky neuvedené v prílohe 1, ovocie a zeleninu vykázali najvýraznejšie nevyčerpanie, kým najvýraznejšie prečerpanie rozpočtových prostriedkov vykázal sektor cukru. [NB: V zátvorke sa uvádza úroveň prečerpania (+) alebo nevyčerpania (-)]. 4.2.1. Obilie (-649,3 milióna EUR) Na trhu s obilím prevládali tento rok mimoriadne priaznivé vonkajšie aj vnútorné podmienky, čo viedlo k vyšším cenám na vnútornom i svetovom trhu. Výsledné nevyčerpanie nastalo v dôsledku: - výrazných čistých ziskov dosiahnutých v prospech rozpočtu, keďže nákup obilia do verejných skladov bol veľmi nízky, zatiaľ čo veľmi vysoké objemy obilia sa predávali z verejných skladov za vysoké ceny; a - nižších výdavkov, ktoré vznikli v súvislosti s vývoznými náhradami za obilie, keďže sadzba náhrady sa stanovila na nulovú hodnotu počas väčšiny rozpočtového roka. 4.2.2. Náhrady vzťahujúce sa na výrobky neuvedené v prílohe I (-113,8 milióna EUR) Aj v tomto sektore viedli veľmi priaznivé vnútorné a vonkajšie podmienky na trhu s obilím a trhu s mliečnymi výrobkami k celkovému všeobecnému zníženiu sadzieb vývozných náhrad a k následným nižším výdavkom na náhrady za vývoz spracovaných poľnohospodárskych výrobkov. Dôsledkom bolo nevyčerpanie rozpočtových prostriedkov. 4.2.3. Cukor (+132,5 milióna EUR) Toto prečerpanie rozpočtových prostriedkov bolo spôsobené zvýšenými sadzbami vývozných náhrad, ktoré vynaložili členské štáty, keďže množstvá vyvážaného cukru, pokiaľ ide o cukor na voľnom trhu ako aj o cukor vo verejných skladoch, boli oveľa vyššie v porovnaní s predpokladmi, z ktorých sa vychádzalo pri rozpočte na rok 2007. Túto situáciu čiastočne spôsobila skutočnosť, že množstvá cukru stiahnutého z trhu v rámci reštrukturalizačného fondu pre sektor cukru boli oveľa nižšie, než sa predpokladalo. 4.2.4. Ovocie a zelenina (-69,9 milióna EUR) Nevyčerpanie rozpočtových prostriedkov v tomto sektore spôsobili najmä nižšie výdavky členských štátov v dôsledku menšieho množstva rajčiakov, ktoré získali spracovateľskú pomoc, ako aj nižšia spotreba prevádzkových fondov pre organizácie výrobcov oproti predpokladom, z ktorých sa vychádzalo pri rozpočte na rok 2007. 4.2.5. Mlieko a mliečne výrobky (+51,2 milióna EUR) Veľmi priaznivé vnútorné a vonkajšie podmienky na trhu s mliečnymi výrobkami viedli k nižším výdavkom členských štátov na vývozné náhrady za mliečne výrobky, na verejné skladovanie masla a na pomoc týkajúcu sa vnútorného nakladania s odstredeným mliekom. Toto prečerpanie rozpočtových prostriedkov je však technickej povahy. Počínajúc rozpočtom na rok 2007 sa s príjmom z poplatkov za mlieko, ktorého prvotný odhad bol 349,0 miliónov EUR, zaobchádzalo osobitne, a to ako s príjmom prideleným do EPZF. Požadované rozpočtové prostriedky na rok 2007, ktoré poskytol rozpočtový orgán tomuto sektoru, nezahŕňali tieto príjmy, vzhľadom na čo boli v podstate znížené o túto čiastku. To je dôvod, kvôli ktorému došlo k takémuto prečerpaniu rozpočtových prostriedkov. Ak by sa zobrali do úvahy príjmy z poplatkov za mlieko, o ktorých sa pôvodne predpokladalo, že budú pridelené sektoru mlieka, potom by sa v tomto sektore nevyčerpalo -297,8 milióna EUR. 4.3. Priama pomoc (+167,2 milióna EUR) Toto prečerpanie je dôsledkom vyšších výdavkov, ktoré vnikli členským štátom pri režime jednotnej platby i pri ostatných druhoch pomoci v porovnaní s rozpočtovými prostriedkami, z ktorých sa vychádzalo na tieto opatrenia pri rozpočte na rok 2007. Toto prečerpanie rozpočtových prostriedkov je však taktiež technickej povahy. Počínajúc rozpočtom na rok 2007 sa s príjmom z dodržiavania vyrovnanosti účtov a z nezrovnalostí, ktorého prvotný odhad bol 638,0 miliónov EUR, zaobchádzalo osobitne, a to ako s príjmom prideleným do EPZF. Požadované rozpočtové prostriedky na rok 2007, ktoré priznal rozpočtový orgán pre tento sektor, nezahŕňali tieto príjmy, vzhľadom na čo boli v podstate znížené o túto čiastku. To je dôvod, kvôli ktorému došlo k takémuto prečerpaniu rozpočtových prostriedkov. Ak by sa zobrali do úvahy príjmy z dodržiavania vyrovnanosti účtov a z nezrovnalostí, o ktorých sa pôvodne predpokladalo, že budú pripísané režimu jednotnej platby, potom by pre kapitolu priamej pomoci išlo o nevyčerpanie o- 470,8 milióna EUR. 4.4. Audit poľnohospodárskych výdavkov 4.4.1. Vyrovnanosť účtov z predchádzajúcich rokov (+79,9 milióna EUR) Všetky rozhodnutia o vyrovnanosti účtov, ktorých vykonanie sa očakáva do konca aktuálneho rozpočtového roka, prijala Komisia. Čistá čiastka spätne získaná na základe opráv uložených týmito rozhodnutiami predstavovala približne-74,7 milióna EUR. Táto čiastka v porovnaní s čiastkou -178,0 milióna EUR, z ktorej sa vychádzalo pri rozpočte na rok 2007, viedla k nevyčerpaniu rozpočtových prostriedkov. Tento deficit v spätnom získavaní čiastok je nutné zabezpečiť, čo povedie k príslušnému zvýšeniu výdavkov EPZF. 5. ZÁVERY Priaznivé vnútorné aj vonkajšie podmienky na trhu, ktoré charakterizovali rozpočtový rok 2007, viedli k mimoriadne vysokým cenám, a to najmä na trhu s obilím a trhu s mliečnymi výrobkami. Výsledná likvidácia zásob vo verejných skladoch v uvedených sektoroch a nižšie sadzby vývozných náhrad priniesli úspory vo výdavkoch EPZF. Vyššie množstvá vyvážaného cukru však na druhej strane priniesli vyššie výdavky pri vývozných náhradách za cukor. Tieto faktory spôsobili nevyčerpanie rozpočtových prostriedkov na rok 2007 za trhové opatrenia. Toto nevyčerpanie sa čiastočne kompenzovalo vyššími výdavkami na priamu pomoc ako aj na pokrytie očakávaného deficitu spätne získaných prostriedkov podľa postupu o vyrovnanosti účtov. Celkový čistý výsledný stav rozpočtových prostriedkov na rok 2007 predstavoval nevyčerpanie približne -571,9 milióna EUR. Následkom toho sa celá čiastka zhromaždených príjmov pripísaných do EPZF v roku 2007 vo výške 1 159,7 milióna EUR prenesie do roku 2008, keďže sa s ňou už počíta v návrhu opravného listu č. 2 k predbežnému návrhu rozpočtu na rok 2008. S ohľadom na nevyčerpanie rozpočtových prostriedkov v roku 2007 Komisia predložila rozpočtovému orgánu opravný rozpočet č. 7/2007, v ktorom mu navrhla zníženie rozpočtových prostriedkov pôvodne pridelených EPZF o 400,0 miliónov EUR. PRÍLOHA [pic]